Komission päätös,

tehty 11 päivänä toukokuuta 2000,

luvan antamisesta jäsenvaltioille toteuttaa väliaikaisesti toimenpiteitä pepinon mosaiikkiviruksen yhteisöön kulkeutumisen ja siellä leviämisen estämiseksi istutettaviksi tarkoitettujen tomaattien osalta, siemeniä lukuun ottamatta

(tiedoksiannettu numerolla K(2000) 1312)

(2000/325/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien jäsenvaltioihin kulkeutumisen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY(1), sellaisena kuin se on viimeksi muutettuna komission direktiivillä 1999/53/EY(2), ja erityisesti sen 15 artiklan 3 kohdan,

sekä katsoo seuraavaa:

(1) Jos jäsenvaltio katsoo, että on olemassa vaara sellaisen haitallisen organismin leviämisestä, jota ei ole lueteltu direktiivin 77/93/ETY liitteessä I tai liitteessä II ja jota ei aiemmin ole esiintynyt kyseisen jäsenvaltion alueella, se voi toteuttaa väliaikaisesti tarpeellisia lisätoimenpiteitä suojautuakseen tällaiselta leviämisvaaralta.

(2) Yhdistynyt kuningaskunta on ilmoittanut 19 päivänä lokakuuta 1999, Alankomaat 12 päivänä marraskuuta 1999, Saksa 13 päivänä tammikuuta 2000 ja Ranska 17 päivänä helmikuuta 2000 muille jäsenvaltioille ja komissiolle pepinon mosaiikkiviruksen viimeaikaisista esiintymisistä tomaatissa kyseisissä maissa sekä viruksen hävittämiseksi toteutetuista valvontatoimenpiteistä.

(3) Pepinon mosaiikkivirusta tavattiin ensimmäisen kerran Perussa pepinossa (Solanum muricatum Ait.) vuonna 1980. Ei ole olemassa todisteita siitä, että kyseistä virusta olisi esiintynyt muualla kuin Perussa, ennen kuin sitä esiintyi yhteisössä edellä mainittujen tietojen mukaan. Tartuntalähde ei kuitenkaan ole vielä selvinnyt.

(4) Pepinon mosaiikkivirusta ei ole lueteltu direktiivin 77/93/ETY liitteessä I eikä liitteessä II. Tieteelliseen tietoon perustuva alustava tuhoojan riskiarvio on kuitenkin osoittanut, että pepinon mosaiikkivirus ja sen haittavaikutukset saattavat olla merkittävä uhka kasvien terveydelle yhteisössä, erityisesti kasvihuonetuotannon kannalta. Viruksen aiheuttamaa riskiä tomaattien ja muiden Solanaceae-kasvien, erityisesti perunoiden avomaantuotannolle ei ole vielä täysin vahvistettu. Jäsenvaltioiden asianomaisia yksiköitä on pyydetty jatkamaan tieteellistä työtä ja antamaan lausuntonsa pepinon mosaiikkiviruksen tomaattien ja muiden Solanaceae-kasvien avomaantuotannolle aiheuttamasta riskistä.

(5) Direktiivissä 77/93/ETY kielletään istutettaviksi tarkoitettujen muista kolmansista maista kuin Euroopan ja Välimeren maista peräisin olevien muiden kuin siementen ja muiden kuin direktiivin liitteen III A osan 10, 11 tai 12 kohdassa mainittujen Solanaceae-kasvien maahantuonti.

(6) Ennalta varautumisen periaatteen mukaisesti on sen vuoksi tarpeen toteuttaa väliaikaisia erityistoimenpiteitä pepinon mosaiikkiviruksen leviämisen estämiseksi yhteisössä.

(7) Näitä erityistoimenpiteitä olisi sovellettava pepinon mosaiikkiviruksen kulkeutumiseen tai leviämiseen, istutettaviksi tarkoitettujen tomaattien, siemeniä lukuun ottamatta, tuotantoon ja siirtämiseen sekä pepinon mosaiikkiviruksen esiintymisen tai pitkäaikaisen esiintymättömyyden yleiseen seurantaan jäsenvaltioissa.

(8) Edellä mainittujen toimenpiteiden tuloksia arvioidaan säännöllisesti vuosina 2000 ja 2001 erityisesti jäsenvaltioiden toimittamien tietojen perusteella. Mahdollisia jatkotoimenpiteitä harkitaan arvioinnin tulosten ja jäsenvaltioiden asianomaisten yksiköiden antaman tieteellisen lausunnon perusteella.

(9) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kielletään istutettaviksi tarkoitettujen tomaattien, siemeniä lukuun ottamatta, pepinon mosaiikkiviruksen tuominen yhteisöön ja levittäminen siellä 30 päivään huhtikuuta 2001 asti.

2 artikla

Vastuussa olevien viranomaisten on tarkastettava 30 päivään huhtikuuta 2001 asti direktiivin 77/93/ETY 12 artiklan 1 kohdan a alakohdan säännösten mukaisesti istutettaviksi tarkoitetuista, kolmansista maista peräisin olevista tomaateista (Lycopersicon lycopersicum (L.) Karsten ex Farw.), siemeniä lukuun ottamatta, niiden yhteisöön tuonnin osalta, esiintyykö niissä pepinon mosaiikkivirusta.

3 artikla

Istutettaviksi tarkoitettujen tomaattien (Lycopersicon lycopersicum (L.) Karsten ex Farw.), siemeniä ja niitä tomaatteja lukuun ottamatta, joista niiden pakkauksella tai muilla tavoin voidaan antaa todisteet, että ne ovat valimiita myytäviksi sellaiselle lopulliselle kuluttajalle, joka ei ole osallisena ammattimaisessa kasvintuotannossa, on täytettävä 30 päivään huhtikuuta 2001 asti vähintään liitteessä säädetyt vaatimukset, jos kasveja siirretään yhteisössä.

4 artikla

Jäsenvaltioiden on toteutettava virallisia tarkastuksia vähintään tomaatintaimien ja tomaattien tuotantotiloissa pepinon mosaiikkiviruksen esiintymisen tai pitkäaikaisen esiintymättömyyden toteamiseksi.

Ensimmäisessä kohdassa säädettyjen tarkastusten tulokset on ilmoitettava komissiolle ja muille jäsenvaltioille 31 päivään tammikuuta 2001 mennessä, sanotun kuitenkaan rajoittamatta direktiivin 77/93/ETY 15 artiklan 2 kohdan säännösten soveltamista.

5 artikla

Tätä päätöstä tarkastellaan uudelleen 28 päivään helmikuuta 2001 mennessä.

6 artikla

Tämä päätös on osoitettu kaikille jäsenvaltioille.

Tehty Brysselissä 11 päivänä toukokuuta 2000.

Komission puolesta

David Byrne

Komission jäsen

(1) EYVL L 26, 31.1.1977, s. 20.

(2) EYVL L 142, 5.6.1999, s. 29.

LIITE

Tämän päätöksen 3 artiklan säännösten soveltamiseksi on noudatettava seuraavia vaatimuksia:

Istutettaviksi tarkoitettuja tomaatteja (Lycopersicon lycopersicum (L.) Karsten ex Farw.), siemeniä ja niitä tomaatteja lukuun ottamatta, joista niiden pakkauksella tai muilla tavoin voidaan antaa todisteet, että ne ovat valmiita myytäviksi sellaiselle lupulliselle kuluttajalle, joka ei ole osallisena ammattimaisessa kasvintuotannossa, voidaan siirtää tuotantopaikasta ainoastaan,

- jos tuotantopaikalla vähintään kerran sinä aikana, jona kasvit ovat olleet tuotantopaikalla, toteutetuissa tarkastuksissa ei ole havaittu pepinon mosaiikkiviruksen oireita; tapauksissa, joissa tuotantopaikalla on havaittu pepinon mosaiikkivirusta, sen jälkeen, kun on toteutettu asianmukaiset toimenpiteet pepinon mosaiikkiviruksen hävittämiseksi ja kyseinen tuotantopaikka on sen jälkeen todettu vapaaksi pepinon mosaiikkiviruksesta virallisissa tarkastuksissa, pistokokeet mukaan lukien, ja valvonnassa asianmukaisen ajan kuluessa,

tai

- jos pepinon mosaiikkivirusta ei ole löydetty tuotantopaikalla tuotetuista, kasvatetuista tai pidetyistä kasveista otettujen lehtinäytteiden tutkimuksissa, joita on tehty vähintään kerran neljän viikon aikana; tapauksissa, joissa tuotantopaikalla on havaittu pepinon mosaiikkivirusta, sen jälkeen, kun kullekin erälle on tehty lisäkokeita, ja erät on sen jälkeen todettu kyseisissä kokeissa vapaaksi pepinon mosaiikkiviruksesta.